Die antwoord op dié vraag is in die nuwe dokumentêre reeks Diagnosis saamgevat, wat ook hier in Suid-Afrika op Netflix beskikbaar is. In die reeks het Sanders Amerikaners opgespoor wat dodelik siek is: ’n man wie se hart gaan staan wanneer hy déjà vu ervaar; ’n sesjarige meisie wat 300 keer per dag beheer oor haar hele lyf verloor; en ’n vrou wat alles opbring wat sy drink of eet. Benewens hul siekte, het hulle almal een ding gemeen: Dokters kan glad nie vasstel wat fout is met hulle nie.
Elk van die reeks se sewe episodes volg dieselfde resep: Sanders leer ken die siek persoon en hul familie, bestudeer hul mediese geskiedenis en skryf dan ’n blog op The New York Times se webwerf, waar sy haar dan tot “The Crowd” wend – enigiemand wêreldwyd wat dink hulle kan agter die kap van die byl kom.
Die reeks is in sy geheel verblydende en roerende kykstof wat jou mond gaan laat oophang en jou dalk ook soos ’n baba gaan laat tjank. Veral “The Crowd” se insette is ’n briljante illustrasie van die mensdom wat hande vat om iemand wat hoop verloor het te help. Dis ’n magtige herinnering, ’n gebaar wat hopelik soos ’n veldbrand versprei, ook hier in Suid-Afrika waar ons dit nou broodnodig het.